CELEX: 32015D1874
Language: lt
Date: 1444262400000
Title: 2015 m. spalio 8 d. Tarybos įgyvendinimo sprendimas (ES) 2015/1874 dėl kontrolės priemonių taikymo 4-metilamfetaminui

20.10.2015   
            
            
               LT
            
            
               Europos Sąjungos oficialusis leidinys
            
            
               L 275/35
            
         TARYBOS ĮGYVENDINIMO SPRENDIMAS (ES) 2015/1874
   2015 m. spalio 8 d.
   dėl kontrolės priemonių taikymo 4-metilamfetaminui
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   kadangi:
   
               (1)
            
            
               remiantis Sprendimo 2005/387/TVR 6 straipsniu neeiliniame Europos narkotikų ir narkomanijos stebėsenos centro (toliau – ENNSC) išplėsto mokslinio komiteto posėdyje parengta 4-metilamfetamino rizikos įvertinimo ataskaita, ir 2012 m. lapkričio 29 d. ši ataskaita pateikta Komisijai;
            
         
               (2)
            
            
               4-metilamfetaminas yra sintetinis metilinant žiedą gaunamas amfetamino darinys, kurio daugiausia miltelių ir pastos pavidalu aptinkama amfetamino ir kofeino turinčiuose ėminiuose, tačiau jo taip pat pasitaikė tablečių ir skysto pavidalo. Šios medžiagos atsirado neteisėtoje amfetamino rinkoje, kur ji parduodama ir naudojama kaip kontroliuojamas narkotikas amfetaminas. Gautas vienas pranešimas apie tai, kad ši medžiaga buvo aptikta internetu parduodamame komerciniame produkte. Pagrindinis 4-metilamfetamino sintezės cheminis pirmtakas yra 4-metilbenzilmetilketonas (4-metil-BMK), kurį, panašu, galima įsigyti internetu ir kuris nėra kontroliuojamas pagal 1988 m. Jungtinių Tautų konvenciją dėl kovos su neteisėta narkotinių priemonių ir psichotropinių medžiagų apyvarta;
            
         
               (3)
            
            
               naudotojai retai praneša apie konkretų fizinį 4-metilamfetamino poveikį, nes jie paprastai nežino, kad pavartojo šios medžiagos. Tačiau iš kelių turimų pranešimų matyti, kad jos poveikis yra stimuliuojamasis. Duomenys apie poveikį žmogui, kurių turima nedaug, leidžia manyti, kad 4-metilamfetaminas gali turėti tokį nepageidaujamą poveikį kaip hipertermija, hipertenzija, anoreksija, pykinimas, prakaitavimas, skrandžio sutrikimas, kosulys, vėmimas, galvos skausmas, stiprus širdies plakimas, nemiga, paranoja, nerimas ir depresija. Šiuo metu turimų duomenų nepakanka, kad būtų galima nustatyti santykinį medžiagos gebėjimą sukelti priklausomybę;
            
         
               (4)
            
            
               remiantis turimais neišsamiais duomenų šaltiniais, ūmus 4-metilamfetamino toksiškumas yra panašus į kitų stimuliuojančiųjų medžiagų. Tam tikri faktai leidžia manyti, kad vartojant 4-metilamfetaminą su kitomis medžiagomis, įskaitant amfetaminą ir kofeiną, gali kilti didesnis bendro toksiškumo sustiprėjimo pavojus;
            
         
               (5)
            
            
               keturiose valstybėse narėse užregistruotas 21 mirties atvejis, kai per autopsiją paimtuose ėminiuose 4-metilamfetamino aptikta vieno arba kartu su viena ar keliomis medžiagomis, pirmiausia amfetaminu. Nors remiantis turima informacija neįmanoma tiksliai nustatyti, koks buvo 4-metilamfetamino poveikis tais mirties atvejais, kai kuriais atvejais nustatyta, kad ši medžiaga buvo vyraujantis narkotikas, o jos kiekis – panašus į nustatytąjį tam tikrais amfetamino vartojimo sukeltais mirties atvejais;
            
         
               (6)
            
            
               4-metilamfetamino aptikta 15 valstybių narių, o viena valstybė narė pranešė apie šios medžiagos gamybą savo teritorijoje. Konkrečiai 4-metilamfetamino paplitimą įvertinti sunku. Neturima informacijos apie konkrečią šios medžiagos paklausą vartotojų grupėse, ir ja neprekiaujama internetinėse parduotuvėse;
            
         
               (7)
            
            
               remiantis turima informacija galima teigti, kad 4-metilamfetaminą gamina ir platina tos pačios organizuotos nusikalstamos grupės, kurios užsiima amfetamino gamyba ir neteisėta prekyba šia medžiaga;
            
         
               (8)
            
            
               Sąjungoje 4-metilamfetaminas neturi žinomos, nustatytos ar pripažįstamos medicininės vertės ar paskirties, be to, Sąjungoje šiai medžiagai nėra suteikta rinkodaros leidimo. Be to, kad jis naudojamas kaip etaloninė analizės medžiaga ir atliekant mokslinius tyrimus, neturima duomenų, kad jis gali būti naudojamas kokiais nors kitais teisėtais tikslais;
            
         
               (9)
            
            
               šiuo metu 4-metilamfetamino vertinimas neatliekamas, jis taip pat nebuvo įvertintas Jungtinių Tautų sistemoje. Aštuonios valstybės narės šiai medžiagai taiko kontrolės priemones pagal narkotikų kontrolės teisės aktus, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją. Dar dvi valstybės narės savo nacionalinės teisės aktuose šiai medžiagai taiko generinę fenetilamino apibrėžtį, o viena valstybė narė jai taiko kontrolės priemones pagal savo vaistų srities teisės aktus;
            
         
               (10)
            
            
               rizikos įvertinimo ataskaitoje nurodoma, kad mokslinių duomenų apie 4-metilamfetamino savybes ir riziką yra nedaug, ir pažymima, kad reikia toliau tirti su šia medžiaga susijusį bendrą pavojų sveikatai ir socialinę riziką. Tačiau turimi įrodymai yra pakankamas pagrindas 4-metilamfetaminui taikyti kontrolės priemones visoje Sąjungoje. Dėl šios medžiagos keliamo pavojaus sveikatai, kaip dokumentais patvirtinta jos aptikus keliais mirties atvejais, apie kuriuos pranešta, ypač jei ji naudojama kartu su kitomis medžiagomis, dėl to, kad ji atrodo ir veikia labai panašiai kaip amfetaminas, dėl to, kad naudotojai gali pavartoti šios medžiagos to nežinodami ir dėl to, kad jos medicininė vertė yra nedidelė bei medicinoje ji naudojama retai, 4-metilamfetaminui visoje Sąjungoje turėtų būti taikomos kontrolės priemonės;
            
         
               (11)
            
            
               kadangi 10 valstybių narių jau taiko 4-metilamfetamino kontrolės priemones, jam pradėjus taikyti kontrolės priemones visoje Sąjungoje gali būti padedama išvengti problemų tarpvalstybinio teisėsaugos ir teisminio bendradarbiavimo srityse;
            
         
               (12)
            
            
               kontrolės priemonės visoje Sąjungoje taip pat gali padėti užtikrinti, kad 4-metilamfetaminas netaptų amfetamino alternatyva neteisėtose narkotikų rinkose;
            
         
               (13)
            
            
               pagal Sprendimą 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, toms medžiagoms taikant kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad 4-metilamfetaminui visoje Sąjungoje būtų taikomos kontrolės priemonės;
            
         
               (14)
            
            
               šiuo sprendimu pakeičiamas Sprendimas 2013/129/ES (2), kurį Europos Sąjungos Teisingumo Teismas (toliau – Teismas) panaikino 2015 m. balandžio 16 d. Sprendimu byloje C-317/13 (3). Tame sprendime Teismas paliko galioti Sprendimo 2013/129/ES pasekmes, kol įsigalios nauji aktai, kuriais siekiama tą sprendimą pakeisti. Todėl nuo šio sprendimo įsigaliojimo dienos Sprendimas 2013/129/ES netenka galios;
            
         
               (15)
            
            
               siekiant užtikrinti 4-metilamfetamino kontrolės priemonių tęstinumą visoje Sąjungoje šis sprendimas neturėtų daryti poveikio valstybių narių įsipareigojimams, susijusiems su terminu, iki kurio savo nacionalinės teisės aktuose jos turi nustatyti kontrolės priemones ir baudžiamąsias sankcijas tos naujos psichoaktyviosios medžiagos atžvilgiu, kaip nustatyta Sprendimo 2013/129/ES 2 straipsnyje;
            
         
               (16)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (17)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (18)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Naujai psichoaktyviajai medžiagai 4-metilamfetaminui visoje Sąjungoje taikomos kontrolės priemonės.
   2 straipsnis
   Sprendimas 2013/129/ES netenka galios nuo šio sprendimo įsigaliojimo dienos, nedarant poveikio valstybių narių įsipareigojimams, susijusiems su terminu, iki kurio savo nacionalinės teisės aktuose jos turi nustatyti 4-metilamfetamino kontrolės priemones ir baudžiamąsias sankcijas jo atžvilgiu, kaip nustatyta Sprendimo 2013/129/ES 2 straipsnyje.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Liuksemburge 2015 m. spalio 8 d.
      
         
            Tarybos vardu
         
         
            Pirmininkas
         
         J. ASSELBORN
      
   
   
      (1)  OL L 127, 2005 5 20, p. 32.
   
      (2)  2013 m. kovo 7 d. Tarybos sprendimas 2013/129/ES dėl 4-metilamfetamino kontrolės priemonių (OL L 72, 2013 3 15, p. 11).
   
      (3)  2015 m. balandžio 16 d. Teisingumo Teismo sprendimas Parlamentas/Taryba, C-317/13, ECLI:ES:C:2015:223.